32001R1813
L 246/7
JURNALUL OFÍCIAL AL UNIUNII EUROPENE
REGULAMENTUL (CE) NR. 1813/2001 AL COMISIEI
din 14 septembrie 2001
de stabilire a normelor de aplicare a Regulamentului (CE) nr. 104/2000 al Consiliului privind condițiile de acordare și retragere a recunoașterii organizațiilor interprofesionale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), astfel cum a fost modificat prin Regulamentul (CE) nr. 939/2001 (2) al Comisiei, în special articolul 13 alineatul (7),
întrucât:
(1)
Articolul 13 din Regulamentul (CE) nr. 104/2000 stabilește în special că organizațiile interprofesionale din sectorul pescuitului și acvaculturii pot fi recunoscute în cazul în care acestea grupează o parte semnificativă din cantitățile produse, prelucrate sau comercializate de către membrii fiecăreia dintre branșele în cauză, din regiunea în cauză. Pentru a garanta o prezență teritorială echilibrată, organizațiile interprofesionale trebuie să atingă un nivel minim de reprezentativitate în fiecare dintre regiunile în cauză, în cazul în care acestea își desfășoară activitatea în mai multe regiuni.
(2)
Trebuie să se specifice informațiile pe care organizațiile interprofesionale trebuie să le furnizeze statului membru în scopul recunoașterii.
(3)
Este necesar să se solicite statelor membre să efectueze controale asupra activităților organizațiilor interprofesionale și să informeze Comisia la intervale regulate dacă aceste organizații îndeplinesc sau nu condițiile de recunoaștere.
(4)
Este necesar să se definească anumite aspecte ale procedurii prin care un stat membru acordă, respinge sau retrage recunoașterea organizațiilor interprofesionale.
(5)
Măsurile prevăzute de prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
(1) O organizație interprofesională este considerată reprezentativă la nivel regional în sensul articolului 13, alineatul (1) litera (b) din Regulamentul (CE) nr. 104/2000 în cazul în care aceasta grupează cel puțin o treime din cantitățile produse, prelucrate sau comercializate de membrii fiecăreia dintre branșele reprezentate de organizația în cauză, în regiunea în cauză.
(2) În cazul în care o organizație interprofesională își desfășoară activitatea în mai multe regiuni, aceasta trebuie să reprezinte cel puțin 20 % din cantitățile produse, prelucrate sau comercializate în fiecare dintre regiunile în cauză.
Articolul 2
Cererile de recunoaștere a unei organizații interprofesionale, adresate statului membru, trebuie să cuprindă cel puțin informații referitoare la următoarele:
(a)
respectarea condițiilor de reprezentativitate menționate la articolul 1;
(b)
normele organizațiilor sau ale asociațiilor care compun organizația în cauză;
(c)
normele care reglementează constituirea organizației interprofesionale;
(d)
detalii privind activitățile desfășurate de membrii organizației în cauză în conformitate cu articolul 13 alineatul (1) litera (d) din Regulamentul (CE) nr. 104/2000;
(e)
zona geografică în care operează organizația interprofesională.
Organizația interprofesională transmite, de asemenea, statului membru toate celelalte documente și informații de fond necesare pentru înțelegerea activităților sale.
Articolul 3
(1) În temeiul articolului 13 alineatul (3) litera (b) din Regulamentul (CE) nr. 104/2000, statele membre efectuează un control cel puțin o dată pe an, în special pentru a depune un raport anual de activitate, privind respectarea condițiilor de recunoaștere de către organizațiile interprofesionale.
(2) Statele membre transmit Comisiei un raport referitor la controalele menționate la alineatul (1) în termen de două luni de la încheierea acestora.
Articolul 4
(1) În cazul în care recunoașterea este respinsă sau retrasă, se vor furniza motivele pentru decizia statului membru.
(2) În cazul în care urmează ca recunoașterea să fie retrasă, statul membru comunică organizației interprofesionale intenția sa, precum și motivele pentru retragerea recunoașterii, solicitând acesteia să-i prezinte observațiile sale într-un anumit termen.
Articolul 5
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 septembrie 2001.